Visborggård
Visborggård, tidligere hovedgård ved Visborg 3 km nordøst for Hadsund. Gården er nævnt 1351 og tilhørte indtil 1527 slægten Munk, 1527-1681 slægten Seefeld; 1938 blev den overtaget af staten og udstykket.
På et voldsted omgivet af vandfyldte grave ligger den trefløjede hovedbygning. Sydfløjen med sandstensudsmykket portgennemkørsel og to hjørnetårne er opført 1575-76 for rigsråd Jacob Seefeld (1545-99), østfløjen er fra 1748, og vestfløjen fra 1796. Bygningen ejes af Region Nordjylland og benyttes siden 1932 som psykiatrisk plejehjem, Socialpsykiatrisk Boform Visborggaard.